CELEX: 32022R0750
Language: sl
Date: 2022-02-08 00:00:00
Title: Delegirana uredba Komisije (EU) 2022/750 z dne 8. februarja 2022 o spremembi regulativnih tehničnih standardov iz Delegirane uredbe (EU) 2015/2205 glede prehoda na nove referenčne vrednosti, na katere se sklicujejo določene pogodbe o izvedenih finančnih instrumentih OTC (Besedilo velja za EGP)

17.5.2022   
               
               
                  SL
               
               
                  Uradni list Evropske unije
               
               
                  L 138/6
               
            
         DELEGIRANA UREDBA KOMISIJE (EU) 2022/750
         z dne 8. februarja 2022
         o spremembi regulativnih tehničnih standardov iz Delegirane uredbe (EU) 2015/2205 glede prehoda na nove referenčne vrednosti, na katere se sklicujejo določene pogodbe o izvedenih finančnih instrumentih OTC
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) in zlasti člena 5(2) Uredbe,
         ob upoštevanju naslednjega:
         
                     (1)
                  
                  
                     Delegirana uredba Komisije (EU) 2015/2205 (2) med drugim določa razrede obrestnih izvedenih finančnih instrumentov OTC, denominiranih v eurih (EUR), britanskih funtih (GBP), japonskih jenih (JPY) in ameriških dolarjih (USD), za katere velja obveznost kliringa. Ti razredi vključujejo en razred, denominiran v EUR, ki se sklicuje na referenčno vrednost povprečja indeksa transakcij čez noč v eurih (EONIA), ter več razredov, denominiranih v GBP, JPY ali USD, ki se sklicujejo na londonsko medbančno obrestno mero (LIBOR), pri čemer sta EONIA in LIBOR dve referenčni vrednosti, ki bosta prenehali.
                  
               
                     (2)
                  
                  
                     Inštitut za evropske denarne trge, ki deluje kot upravljavec EONIA, je sporočil, da bo EONIA prenehala konec leta 2021. Podobno je ICE Benchmark Administration, upravljavec LIBOR, sporočil, da bodo konec leta 2021 prenehale tudi GBP LIBOR, JPY LIBOR in nekatere ročnosti LIBOR USD, medtem ko bo objavljanje vseh preostalih ročnosti USD LIBOR prenehalo junija 2023. Organ Združenega kraljestva za finančno poslovanje je 5. marca 2021 potrdil, da vseh ročnosti LIBOR dejansko ne bo več zagotavljal noben upravljavec ali pa ne bodo več reprezentativne. Poleg tega so Komisija, Evropska centralna banka v svoji vlogi bančnega nadzora (bančni nadzor ECB), Evropski bančni organ (EBA) in Evropski organ za vrednostne papirje in trge (ESMA) izdali skupno izjavo, s katero so nasprotne stranke odločno spodbudili, naj čim prej, vsekakor pa do 31. decembra 2021, prenehajo uporabljati katero koli ročnost LIBOR, vključno z USD LIBOR, kot referenčno obrestno mero v novih pogodbah.
                  
               
                     (3)
                  
                  
                     Po 31. decembru 2021 nasprotne stranke zato ne bodo več mogle sklepati pogodb o obrestnih izvedenih finančnih instrumentih OTC, ki se sklicujejo na EONIA, GBP LIBOR ali JPY LIBOR, saj bodo te referenčne vrednosti prenehale, oziroma nasprotne stranke naj ne bi več sklepale pogodb o obrestnih izvedenih finančnih instrumentih OTC, ki se sklicujejo na USD LIBOR. Na navedeni datum torej pri izvedenih finančnih instrumentih, ki se sklicujejo na EONIA, GBP LIBOR ali JPY LIBOR, ne bo niti obsega niti likvidnosti in za te posle centralne nasprotne stranke (CNS) tudi ne bodo opravljale kliringa. Na isti datum tudi ne bi smela obstajati pomembna likvidnost pri izvedenih finančnih instrumentih, ki se sklicujejo na USD LIBOR. Zato razredi izvedenih finančnih instrumentov, za katere trenutno velja obveznost kliringa in ki se sklicujejo na EONIA, GBP LIBOR ali JPY LIBOR, ne bodo več izpolnjevali dveh pogojev za obveznost kliringa iz Uredbe (EU) št. 648/2012, tj. zadostna raven likvidnosti in kliring prek CNS z dovoljenjem ali priznane CNS, medtem ko razredi izvedenih finančnih instrumentov, za katere trenutno velja obveznost kliringa in ki se sklicujejo na USD LIBOR, ne bodo več izpolnjevali enega od pogojev za obveznost kliringa iz Uredbe (EU) št. 648/2012, tj. zadostna raven likvidnosti. Iz tega sledi, da bi bilo treba te razrede izključiti s področja uporabe obveznosti kliringa.
                  
               
                     (4)
                  
                  
                     Regulatorji in udeleženci na trgu si prizadevajo za nadomestne obrestne mere za te valute, zlasti za razvoj novih netveganih obrestnih mer, ki se zdaj uporabljajo kot referenčne vrednosti v finančnih instrumentih in finančnih pogodbah. Za EUR, USD, GBP in JPY se izračunavajo zlasti netvegane obrestne mere eurska kratkoročna obrestna mera (€STR), Secured Overnight Financing Rate (SOFR), Sterling Over Night Index Average (SONIA) in Tokyo Overnight Average Rate (TONA). Natančneje, kar zadeva trg izvedenih finančnih instrumentov OTC, to zdaj pomeni, da s pogodbami o obrestnih izvedenih finančnih instrumentih OTC, ki se sklicujejo na €STR, SOFR, SONIA in TONA, trgujejo nasprotne stranke, zanje pa se opravlja kliring pri nekaterih centralnih nasprotnih strankah.
                  
               
                     (5)
                  
                  
                     ESMA je bil uradno obveščen o razredih obrestnih izvedenih finančnih instrumentov OTC, ki se sklicujejo na €STR, SOFR, SONIA ali TONA, da so nekatere CNS pridobile dovoljenje za kliring. ESMA je za vsakega od navedenih razredov ocenil merila, ki so bistvena, da lahko zanje velja obveznost kliringa, vključno z ravnjo standardizacije, obsegom in likvidnostjo ter razpoložljivostjo informacij o oblikovanju cen. S krovnim ciljem zmanjšanja sistemskega tveganja je ESMA določil razrede obrestnih izvedenih finančnih instrumentov OTC, ki se sklicujejo na nekatere od teh netveganih obrestnih mer, za katere bi morala veljati obveznost kliringa v skladu s postopkom iz Uredbe (EU) št. 648/2012. Ti razredi bi morali biti zato vključeni na področje uporabe obveznosti kliringa.
                  
               
                     (6)
                  
                  
                     Na splošno potrebujejo različne nasprotne stranke različna obdobja za vzpostavitev potrebnih ureditev za začetek kliringa obrestnih izvedenih finančnih instrumentov OTC, za katere velja obveznost kliringa. Vendar so imele nasprotne stranke v tem primeru čas, da se pripravijo na prehod na nove referenčne vrednosti in načrtovano prenehanje EONIA, EUR LIBOR, GBP LIBOR ali JPY LIBOR konec leta 2021, tudi v zvezi z njihovimi ureditvami kliringa. Za nasprotne stranke, za katere že velja obveznost kliringa in kliring obrestnih izvedenih finančnih instrumentov OTC, denominiranih v eurih ali GBP, kliring razredov, ki se sklicujejo na nove netvegane obrestne mere v teh valutah, ne zahteva sprememb njihovih pogodb ali postopkov kliringa, če pa jih že zahteva, te niso znatne. Kadar imajo nasprotne stranke vzpostavljene ureditve kliringa za kliring obrestnih izvedenih finančnih instrumentov OTC, denominiranih v eurih ali GBP, kliring obrestnih izvedenih finančnih instrumentov OTC, ki se sklicujejo na netvegane obrestne mere v teh valutah, ne zahteva vzpostavitve in izvajanja popolnoma novih ureditev kliringa, kot so se zahtevale, ko so nasprotne stranke prvič začele opravljati kliring obrestnih izvedenih finančnih instrumentov OTC, denominiranih v teh valutah. Ker je kliring izvedenih finančnih instrumentov, ki se sklicujejo na nove netvegane obrestne mere, del večje priprave na izvajanje prehoda z EONIA in LIBOR na nove referenčne vrednosti, ni potrebno dodatno postopno uvajanje, da se zagotovi urejeno in pravočasno izvajanje te obveznosti. Spremembe, uvedene za uvedbo novih razredov obrestnih izvedenih finančnih instrumentov OTC, ki se sklicujejo na netvegane obrestne mere ter so denominirani v EUR in GBP, bi se morale začeti uporabljati na datum začetka veljavnosti te uredbe.
                  
               
                     (7)
                  
                  
                     Na podlagi skupne izjave Komisije, ESMA, bančnega nadzora ECB in EBA, s katero se nasprotne stranke močno spodbujajo, naj prenehajo uporabljati katero koli ročnost LIBOR kot referenčno obrestno mero v novih pogodbah takoj, ko je to izvedljivo, v vsakem primeru pa do 31. decembra 2021, so morale nasprotne stranke načrtovati, kdaj bi se lahko prenehale sklicevale na USD LIBOR, tudi v zvezi s svojimi ureditvami kliringa. Isti premisleki v zvezi z zmožnostjo nasprotnih strank, ki imajo vzpostavljene ureditve kliringa za kliring obrestnih izvedenih finančnih instrumentov OTC, denominiranih v določeni valuti, da jih prilagodijo s precej kratkim časom prehoda za kliring obrestnih izvedenih finančnih instrumentov OTC, ki se sklicujejo na netvegane obrestne mere v isti valuti, veljajo tudi za USD, vendar nekateri dodatni elementi pomenijo, da so njihove priprave za USD manj napredovale. CNS še zlasti niso sporočile, kdaj bodo pretvorile obrestne izvedene finančne instrumente OTC, za katere se trenutno opravlja kliring, ki se sklicujejo na USD LIBOR, v obrestne izvedene finančne instrumente OTC, ki se sklicujejo na SOFR, prav tako pa še ni jasno, kako bo obvezen kliring za te izvedene finančne instrumente prilagojen na domačem trgu. Ta dodatna zapletenost pomeni, da nasprotne stranke potrebujejo več časa za pripravo na obveznost kliringa za obrestne izvedene finančne instrumente OTC, ki se sklicujejo na netvegano obrestno mero v USD, zato je treba uvesti dodatno postopno uvajanje, da se zagotovi urejeno in pravočasno izvajanje te obveznosti. Spremembe zaradi uvedbe novega razreda obrestnih izvedenih finančnih instrumentov OTC, ki se sklicujejo na netvegano obrestno mero v USD, bi se morale začeti uporabljati tri mesece po datumu začetka veljavnosti te uredbe.
                  
               
                     (8)
                  
                  
                     Načrtovano prenehanje EONIA, GBP LIBOR in JPY LIBOR je načrtovano za konec leta 2021, tako da od 3. januarja 2022 ne bo mogoče trgovati ali opravljati kliringa obrestnih izvedenih finančnih instrumentov OTC, ki se sklicujejo na te referenčne vrednosti. Podobno se na podlagi skupne izjave Komisije, ESMA, bančnega nadzora ECB in EBA, s katero se močno spodbujajo nasprotne strank, naj prenehajo uporabljati katero koli ročnost LIBOR kot referenčno obrestno mero v novih pogodbah takoj, ko bo to izvedljivo, v vsakem primeru pa do 31. decembra 2021, od 3. januarja 2022 naprej pričakuje, da nasprotne stranke ne bodo trgovale z obrestnimi izvedenimi finančnimi instrumenti OTC, ki se sklicujejo na USD LIBOR, ali da zanje ne bodo opravljale kliringa. Namesto tega bodo nasprotne stranke od 3. januarja 2022 trgovale ali opravljale kliring z drugimi obrestnimi izvedenimi finančnimi instrumenti OTC, zlasti z obrestnimi izvedenimi finančnimi instrumenti OTC, ki se sklicujejo na netvegane obrestne mere. Ta uredba bi zato morala začeti veljati takoj po objavi.
                  
               
                     (9)
                  
                  
                     Delegirano uredbo (EU) 2015/2205 bi bilo zato treba ustrezno spremeniti.
                  
               
                     (10)
                  
                  
                     Ta uredba temelji na osnutku regulativnih tehničnih standardov, ki ga je ESMA predložil Komisiji.
                  
               
                     (11)
                  
                  
                     Poleg tega je ESMA izvedel odprta javna posvetovanja o osnutku regulativnih tehničnih standardov, na katerem temelji ta uredba, analiziral morebitne povezane stroške in koristi, zaprosil za nasvet interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3), ter se posvetoval z Evropskim odborom za sistemska tveganja –
                  
               SPREJELA NASLEDNJO UREDBO:
         
            Člen 1
            Sprememba Delegirane uredbe Komisije (EU) 2015/2205
            Delegirana uredba (EU) 2015/2205 se spremeni:
            
                        (1)
                     
                     
                        člen 3 se spremeni:
                        
                                    (a)
                                 
                                 
                                    vstavita se odstavka 1a in 1b:
                                    
                                       „1a.   Z odstopanjem od odstavka 1 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, tabela 4, vrstici D.4.1 in D.4.2, začne veljati od 18. maja 2022.
                                    
                                    
                                       1b.   Z odstopanjem od odstavka 1 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, tabela 4, vrstica D.4.3, začne veljati od 18. avgusta 2022.“;
                                    
                                 
                              
                                    (b)
                                 
                                 
                                    v odstavku 2 se prvi pododstavek nadomesti z naslednjim:
                                    „Z odstopanjem od odstavkov 1, 1a in 1b v zvezi s pogodbami, ki se nanašajo na razred izvedenih finančnih instrumentov OTC iz Priloge in se sklenejo med nasprotnima strankama, ki spadata v isto skupino, pri katerih ima ena od nasprotnih strank sedež v tretji državi, druga pa v Uniji, obveznost kliringa začne veljati:
                                    
                                                (a)
                                             
                                             
                                                30. junija 2022, če v zvezi z zadevno tretjo državo ni bil sprejet sklep o enakovrednosti v skladu s členom 13(2) Uredbe (EU) št. 648/2012 za namene člena 4 navedene uredbe, ki zajema pogodbe o izvedenih finančnih instrumentih OTC iz Priloge k tej uredbi;
                                             
                                          
                                                (b)
                                             
                                             
                                                na poznejšega od naslednjih datumov, če je bil v zvezi z zadevno tretjo državo sprejet sklep o enakovrednosti v skladu s členom 13(2) Uredbe (EU) št. 648/2012 za namene člena 4 navedene uredbe, ki zajema pogodbe o izvedenih finančnih instrumentih OTC iz Priloge k tej uredbi:
                                                
                                                            (i)
                                                         
                                                         
                                                            60 dni od začetka veljavnosti sklepa o enakovrednosti v zvezi z zadevno tretjo državo, sprejetega v skladu s členom 13(2) Uredbe (EU) št. 648/2012 za namene člena 4 navedene uredbe, ki zajema pogodbe o izvedenih finančnih instrumentih OTC iz Priloge k tej uredbi;
                                                         
                                                      
                                                            (ii)
                                                         
                                                         
                                                            na datum, na katerega začne veljati obveznost kliringa v skladu z odstavkom 1.“;
                                                         
                                                      
                                          
                              
                                    (c)
                                 
                                 
                                    odstavek 3 se nadomesti z naslednjim:
                                    
                                       „3.   Z odstopanjem od odstavkov 1, 1a, 1b in 2 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, začne veljati od 18. februarja 2022, če so izpolnjeni naslednji pogoji:
                                       
                                                   (a)
                                                
                                                
                                                   obveznost kliringa ni bila sprožena do 18. februarja 2021;
                                                
                                             
                                                   (b)
                                                
                                                
                                                   pogodbe so prenovljene zgolj z namenom zamenjave nasprotne stranke s sedežem v Združenem kraljestvu z nasprotno stranko s sedežem v državi članici.“;
                                                
                                             
                                 
                              
                  
                        (2)
                     
                     
                        Priloga I se nadomesti z besedilom v Prilogi k tej uredbi.
                     
                  
         
            Člen 2
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).
         
            (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
      
      
         
            PRILOGA
            
               
                  
                     „PRILOGA
                     Razredi obrestnih izvedenih finančnih instrumentov OTC, za katere velja obveznost kliringa
                     
                        Tabela 1
                     
                     
                        Razredi zamenjav osnove (Basis swaps)
                     
                     
                                 Id. št.
                              
                              
                                 Vrsta
                              
                              
                                 Referenčni indeks
                              
                              
                                 Valuta poravnave
                              
                              
                                 Zapadlost
                              
                              
                                 Vrsta valute poravnave
                              
                              
                                 Izbirnost (optionality)
                              
                              
                                 Vrsta osnove
                              
                           
                                 A.1.1
                              
                              
                                 zamenjava osnove
                              
                              
                                 EURIBOR
                              
                              
                                 EUR
                              
                              
                                 28D-50L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                        
                     
                        Tabela 2
                     
                     
                        Razredi zamenjav fiksne za variabilno obrestno mero (Fixed-to-Float interest rate swaps)
                     
                     
                                 Id. št.
                              
                              
                                 Vrsta
                              
                              
                                 Referenčni indeks
                              
                              
                                 Valuta poravnave
                              
                              
                                 Zapadlost
                              
                              
                                 Vrsta valute poravnave
                              
                              
                                 Izbirnost (optionality)
                              
                              
                                 Vrsta osnove
                              
                           
                                 A.2.1
                              
                              
                                 fiksna za variabilno
                              
                              
                                 EURIBOR
                              
                              
                                 EUR
                              
                              
                                 28D-50L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                        
                     
                        Tabela 3
                     
                     
                        Razredi dogovorov o terminski obrestni meri (Forward rate agreements – FRA)
                     
                     
                                 Id. št.
                              
                              
                                 Vrsta
                              
                              
                                 Referenčni indeks
                              
                              
                                 Valuta poravnave
                              
                              
                                 Zapadlost
                              
                              
                                 Vrsta valute poravnave
                              
                              
                                 Izbirnost (optionality)
                              
                              
                                 Vrsta osnove
                              
                           
                                 A.3.1
                              
                              
                                 FRA
                              
                              
                                 EURIBOR
                              
                              
                                 EUR
                              
                              
                                 3D-3L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                        
                     
                        Tabela 4
                     
                     
                        Razredi zamenjav obrestne mere čez noč za fiksno (Overnight index swaps – OIS)
                     
                     
                                 Id. št.
                              
                              
                                 Vrsta
                              
                              
                                 Referenčni indeks
                              
                              
                                 Valuta poravnave
                              
                              
                                 Zapadlost
                              
                              
                                 Vrsta valute poravnave
                              
                              
                                 Izbirnost (optionality)
                              
                              
                                 Vrsta osnove
                              
                           
                                 A.4.2
                              
                              
                                 OIS
                              
                              
                                 FedFunds
                              
                              
                                 USD
                              
                              
                                 7D-3L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                                 D.4.1
                              
                              
                                 OIS
                              
                              
                                 €STR
                              
                              
                                 EUR
                              
                              
                                 7D-3L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                                 D.4.2
                              
                              
                                 OIS
                              
                              
                                 SONIA
                              
                              
                                 GBP
                              
                              
                                 7D-50L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
                                 D.4.3
                              
                              
                                 OIS
                              
                              
                                 SOFR
                              
                              
                                 USD
                              
                              
                                 7D-3L
                              
                              
                                 ena valuta
                              
                              
                                 ne
                              
                              
                                 konstantna ali variabilna
                              
                           
               “